Klere gevind in uitgebreide soektog na seun (2) | Netwerk24
Deur Charné Kemp 23 April 2019 21:56
’n Verdagte word in Delportshoop in hegtenis geneem nadat ’n tweejarige seuntjie vermis geraak het. Foto: Verskaf
Klere wat vermoedelik aan die seun behoort, is in die veld naby die Vaalrivier gevind.
Dié soektog by die Noord-Kaapse dorp kom nadat ’n 30-jarige man na bewering die afgelope naweek probeer het om die kind se ma te verkrag. Hy kon glo nie daarin slaag nie, en het vermoedelik daarna met die kind gevlug.
Hy het Dinsdag vlugtig in die landdroshof verskyn, en sal Woensdag moontlik aansoek om regsverteenwoordiging doen.
Hy sal na verwagting op vier aanklagte van poging tot verkragting, huisbraak om te steel en aan te rand, en ontvoering teregstaan.
Die DA het intussen ’n beroep op die polisie gedoen om by die verdagte te probeer vasstel waar die seun is.
Kapt. Olebogeng Tawana, polisiewoordvoerder, het gesê die man het na bewering na die ma se huis gegaan om haar vermoedelik te verkrag. Sy het geslaap en hy het haar glo wakker gemaak en gedreig.
’n Worsteling het ontstaan en die man het glo losgeruk en na bewering vermoedelik met die kind weggehardloop.
“Die polisie kon nog nie die kind opspoor nie. Ons het klere in die veld naby die dorp gevind, wat vermoedelik aan die kind behoort.”
Die polisie doen ’n uitgebreide soektog na ’n vermiste tweejarige seuntjie van Delportshoop. Foto: Verskaf
“Ons bid vir sy veilige terugkeer. Ons aktiviste en raadslede help om na die kind te soek.”
Hy het verwys na die onaanvaarbare hoë voorkoms van geweld teenoor vroue en kinders, veral in die Noord-Kaap.
Louw sê in die laaste drie jaar is 124 526 verkragtingsake landwyd aangemeld – sowat 41% van die slagoffers was kinders.
Meer oor: Andrew Louw | Verkrag | Vermis | Klere